Norsk Militær Tattoo

Norsk Militær Tattoo (NMT) foregår i Oslo over en kort uke, med militære korps og andre avdelinger. NMT arrangeres av det norske Forsvaret og finner sted hvert andre år (partallsår).


== Arrangementer ==
Onsdag er det åpningskonsert med 3-4 korps i en konsertsal.
Fredag er det stor Tattoo-parade, fra Festningsplassen på Akershus festning via Karl Johans gate til Rådhusplassen, avsluttet av konserter, oppvisning og fellesnummer.
Fra 2006 har det vært 1 forestilling fredag, 2 på lørdag og 1 på søndag i Oslo Spektrum.
I tillegg gjør de besøkende avdelingene ulike opptredener i og utenfor Oslo.
I 2020 ble NMT avlyst på grunn av myndighetenes råd i forbindelse med Covid-19. I stedet ble det produsert en video med bidrag fra alle enheter som skulle ha deltatt.


== Historie ==
Norsk Militær Tattoo blir satt opp av Forsvaret for å fremme militærmusikk og vise at Forsvarets musikk er en levende kulturinstitusjon, en viktig tradisjonsbærer og omdømmebygger som også samarbeider bredt med det øvrige norske kulturliv.
Våren 1993 grunnla Hamar kommune, Janitsjarfestivalen på Hamar og Forsvarets Overkommando en stiftelse med det formål å arrangere en innendørs militær tattoo. 18 måneder senere, 23. september 1994, ble den første forestillingen i Norsk Militær Tattoo gjennomført i Vikingskipet på Hamar. I 1995, etter godkjenning av daværende forsvarsminister Jørgen H. Kosmo og forsvarssjef Arne Solli, ble det besluttet at NMT skulle arrangeres alene av Forsvarets musikk. Valget av arena falt på Oslo Spektrum, en arena der publikum kommer nærmere aktørene og får bedre oversikt enn i Vikingskipet.
Forestillingene i Norsk Militær Tattoo har i årene 1996–2018 funnet sted i Oslo Spektrum, som har en arenaflate på ca. 27 x 60 meter i tillegg til scener og dekorasjoner. Tidligere var det plass til 5100 tilskuere på disse forestillingene, men etter en ombygning i 2019 har publikumskapasiteten blitt redusert til ca. 4800.
Antallet utøvere varierer fra ca. 800 og opp til 1000, hvilket gjør NMT til en av de største innendørsarrangementene i Norge. Antallet publikummere har variert med antall forestillinger, i gjennomsnitt ca. 4400 pr. forestilling. Fra 2000 har NRK sendt redigerte opptak av hver eneste tattoo, seertallene (lineært, repriser og på nett) har på det meste vært over 1 million samlet sett.
I 1997 stiftet NMT og syv andre arrangører International Association of Tattoo Organizers (IATO). Organisasjonen har siden fått mange  medlemmer rundt i verden. Som en liten erstatning for alle de tattooer rundt i verden som ble kansellert i 2020 på grunn av Covid-19, produserte IATO en virtuell tattoo med ulike aktører, blant annet en lang sekvens fra NMT i 2018.For å støtte opp om Norsk Militær Tattoo som et viktig bindeledd mellom Forsvaret og et bredt publikum, ble det i 2006 etablert et råd. Rådets offisielle navn var «Board of Protectors» og hadde som hovedfunksjon å bistå arrangementsledelsen og Forsvarets musikk med å videreutvikle arrangementet, og ikke minst å sikre at dets høye internasjonale standard ble opprettholdt. Leder for rådet, som var aktivt inntil 2014, var den til enhver tid sittende Forsvarssjef. I rådet har blant andre følgende sittet: general Arne Solli, general Sverre Diesen, general Harald Sunde, Admiral Haakon Brun-Hanssen, Jørgen Kosmo, Petter Jansen, generalløytnant Svein-Ivar Hansen, generalløytnant Erik Gustavson og brigader John Einar Hynaas.


== Deltagere ==
Deltagende avdelinger er norske og internasjonale militære musikkorps og drilltropper, i tillegg deltar også grupper fra andre kunstarter som dansere, akrobater og sangere. En rekke ganger har ulike motorsykkel-avdelinger deltatt med spektakulær kjøring og presisjon. Det har også deltatt spillende korps på tråsykkel, spillende korps på hester, pansrede kjøretøy og stridsvogner.
I forestillingene har ulike avdelinger fra Forsvaret fått vise frem sine spesialiteter og 6 tattoer på rad konkurrerte kadetter fra Luftkrigsskolen, Sjøkrigsskolen og Krigsskolen for Hæren i en hinderløype foran et entusiastisk publikum.
Frem til 2018 har det vært med deltagende avdelinger fra 23 land, foruten norske avdelinger. Følgende land har vært representert; Belgia, Danmark, England, Estland, Finland, Irland, Italia, Japan, Korea, Nederland, New Zealand, Polen, Romania, Russland, Skottland, Spania, Sveits, Sverige, Thailand, Tsjekkia, Tyskland, USA og Østerrike.
Hans Majestet Kongens Gardes musikk- og drillkompani (3. gardekompani), har som eneste deltager deltatt fast på alle tattooer siden 1994. Forsvarets stabsmusikkorps og Kongelige Norske Marines Musikkorps har også deltatt de fleste årene og siden 2002 har de vekslet på å være «husorkester» og aktør på arenaen under forestillingene. Korpset som er «husorkester» blir utvidet med musikere på gitar, bassgitar og keyboards, og sitter stasjonært på en scene der de akkompagnerer vokalister og instrumentsolister samt de fleste av de deltagende avdelingene som ikke har egne musikere.
I forestillingenes finalenummer samles alle deltagerne på arenaflaten for å spille og synge to fellesnummer og den norske nasjonalsangen. Finalen avsluttes med tappenstrek.


== Scenografi ==
I Vikingskipet på Hamar i 1994 ble Janitsjarfestivalens borg-kulisse benyttet som bakgrunn og skille mellom publikum og bakscene. Det var en konstruksjon av malte treplater støttet av et stålstillas og med en stor port som avdelingene marsjerte gjennom.
I forbindelse at NMT ble flyttet til Oslo Spektrum ble det etter idé av Per Th. Hansen produsert en 25 m bred og opptil 10 m høy modell av Akershus festning, utført i fotoprint limt på plastkanalplater og støttet opp av stålstillas. Arbeidet ble utført av Otto Robsahm, som også hadde ansvaret med montering og demontering frem til 2014, godt hjulpet av gardister fra HMKG.
I årene som fulgte ble festningsmodellen supplert med flaggrekker fra deltagende nasjoner samt faner, kanoner og skilderhus. Husorkester og kor har hatt litt ulike plasseringer, men fikk i 2002 plass til venstre og høyre for festningsmodellen, samtidig som det ble bygget nye inngangsportaler. I 2006 ble dekorasjonen pusset opp og et 480m² stort teppe med print av et foto over gamle Bjørvika dannet en horisont bak orkester, kor og dekorasjon. For å perfeksjonere samspillet mellom orkester og kor ble disse i 2012 trukket inn til midten og festningsmodellen ble splittet og delvis ombygd.
Til tattooen i 2016 designet Hans Peter Jenssen en ny scenografi med hovedvekt på projeksjons- og LED-skjermer, samt små portaler og en inndekning som illuderer gråsteinsmurer. Scenografiens to hovedentréer dekkes av heisbare tepper med samme struktur som resten av dekorasjonen.


== Administrasjon ==


=== Sjef Norsk Militær Tattoo ===
1995–2014: oberstløytnant, fra 2003 oberst Christer O. Johannesen; musikkinspektør i Forsvarets musikk fra 1983 til 2003
2015–2020: kommandørkaptein (p) Arnstein Lund; musikkinspektør i Forsvarets musikk fra 2004 til 2020.


=== Musikalsk ansvarlig ===
Det har i alle år vært lagt stor vekt på at NMT skal holde et høyt musikalsk nivå, så i den sentrale staben har det alltid vært en musikalsk ansvarlig. Oberstløytnant Christer O. Johannesen i 1994, major Frode Thingnæs 1996–2006 og major, senere oberstløytnant Lars Erik Gudim fra 2008 frem til i dag. Alle disse har arrangert musikk til NMT og vært dirigenter under forestillingene. I den 10. utgaven av Norsk Militær Tattoo (2012) spilte og marsjerte alle aktørene seg ut fra finaleoppstillingen til marsjen «Mr. Tattoo» komponert av Frode Thingnæs og tilegnet oberst Christer O. Johannesen.


=== Administrasjon ===
Norsk Militær Tattoo er et meget omfattende arrangement som krever nitid planlegging og koordinert utføring for at publikum og Oslo by skal oppleve en profesjonelt utført tattoo. 800–1000 aktører og 150–200 funksjonærer skal transporteres med fly, busser og biler, de skal klareres, bespises og de fleste skal i tillegg innlosjeres. En enkelt avdeling kan for eksempel ha behov for 6–8 transporter i løpet av en dag, alle avdelinger kan ikke bespises samtidig og heller ikke på samme sted, noen har matallergier, det er behov for service på utstyr eller instrumenter og våpen skal lagres forskriftsmessig.
NMTs organisasjon består ikke av fulltidsansatte, men settes sammen annethvert år. NMT er følgelig avhengige av en rekke kontinuitetsbærere på mange felt, noen av de som har bidratt til dette er; Jan-Roger Sætren, Arne Kvalø, Egil Vindorum, Olav Melan, Johan Rørvik, Tony Isaksen, Kjersti Tubaas, Hans Mathisen, Endre Knutsen, Henning Bjørseth, Rune Haglund, Ståle Hortmann, Hanne Ottesen, Hilding Runar, Anne Schinrud, Andreas Haugan, Kjetil Gjertsen og Leif Feiring.


=== Arenaproduksjon ===
For å holde jevn flyt i forestillingene til Norsk Militær Tattoo og ha alle medvirkende klare ved rett sceneinngang/port, (det er 6 mulige), og til rett tid, benyttes en Arena Marshall, som er regissørens forlengede hånd ut til de deltagende avdelingene og deres norske liaisoner. Jobben krever stålkontroll og diplomatisk sans, følgende har utført den; Ola Osberg 1994– 2006, Rune Wiik 2008–2012, Lars Kåre Fodnes 2014, Ivar Erik Røgeberg 2016–2018.
Arena Master styrer alle sceneskift og all teknikk som skal på plass, med god hjelp av Arena Crew og teknikere, jobben krever hurtighet, presisjon og god timing. Følgende har utført den; Per Th. Hansen 1994, Henning André Lilleng 1996–2006, Bjørnar Brekke 2008–2014, Sten Kristian Brath 2016–2018.
Både Arena Marshall og Arena Master har samarbeidet tett med Wilhelm Lorentzen, Oslo Spektrums prosjektleder for NMT 1996–2018, så hver kvadratmeter av Oslo Spektrums ledige flater under, rundt og bak arenaen er fylt opp med medvirkende, uniformer, instrumenter og teknisk utstyr. I årene 1996–2014 var det gardister fra HMKG som var Arena Crew, og for 2016–2018 var det personell fra HV.


=== Medieproduksjon ===
Under forestillingene på Norsk Militær Tattoo har det siden 1996 vært benyttet store billedskjermer for å gi publikum tilleggsinformasjon til det som skjer på scene og gulv. De tidligste årene ble det vist informasjon om Forsvaret og reklame på faste skjermer på bakveggen i Oslo Spektrum. Disse skjermene ble senere tildekket av scenografi og nye skjermer ble hengt over inngangsportalene som en del av scenografien. Den nye plasseringen ga en mulighet til å vise nærbilder av solister. På 2000-tallet vokste det frem et behov for å integrere forhåndsprodusert videomateriale i forestillingene, så det ble designet en konstruksjon med 3 ulikt vinklede skjermer som kunne senkes ned ved behov. Fra 2016 utgjør skjermene en vesentlig del av den nye scenografien og benyttes gjennom hele forestillingen.
Forsvarets mediesenter (FMS) og dets forløpere har i årene 1996–2014 produsert videomateriale til forestillingene. Etter endringene i 2016, med mer omfattende skjermbruk foregår produksjonen utenfor Forsvaret, men FMS bistår fremdeles med mye innhold. FMS produserte videoopptak av Norsk Militær Tattoo i 1996 og 2002–2018. Reel Image stod for produksjonen i 1998 og NRK i 2000. Siden 2000 har redigerte opptak av NMT blitt vist på NRK. Produsent for FMS har i årene 1996–2018 vært John Charles Kvam. De første årene ble opptakene masseprodusert og gjort tilgjengelig på VHS (1998–2000), senere på DVD (2000–2014). Sommeren 2020 publiserte FMS11 redigerte opptak av NMT fra Forsvarets historiske filmarkiv, på YouTube.
Antall kameraer som har blitt brukt til opptakene har variert fra 3 i starten og opp til 10–12, hvorav gjerne 7–8 er betjente av fotografer mens resten er små effektkameraer montert på for eksempel kjøretøy. Også ulike kameraer for å vise aktørene ovenfra, spesielt marsjering og dans, har vært i bruk. Mange ulike leverandører av kameraer, produksjonsutstyr og personell har vært benyttet opp gjennom årene. Billedprodusent i perioden 2002–2016 var Stig Hagfors.


=== Teknisk produksjon ===
En normal uke under Norsk Militær Tattoo starter tidlig mandag morgen. 4–5 semitrailere skal losses og flere ti-talls tonn med teknisk utstyr skal monteres, testes og justeres. Arbeidet pågår omtrent kontinuerlig frem til de første prøvene starter på tirsdag ettermiddag. Prøvene med de enkelte aktørene foregår frem til torsdag ettermiddag, så er det prøve på finalenummer og deretter generalprøve. Søndag ettermiddag etter at siste forestilling er ferdig, rigges alt utstyr ned og transporteres ut av Oslo Spektrum.
Lydmessig har NMT forandret seg radikalt siden starten i Vikingskipet i 1994. 4 mikrofoner og 3–4 lydmonitorer tilkoblet Vikingskipets speakeranlegg var den spede begynnelse. Når NMT flyttet til Oslo Spektrum i 1996, økte størrelsen på lydriggen betraktelig. De senere årene har det vært benyttet ca. 120 mikrofoner, 16 lydmonitorer og 4–5 store høyttalersystemer rettet mot publikum, samt trådløse øremonitorer for solistene.
Lysriggen i Vikingskipet var ikke like forsiktig som lydriggen; ca. 150 lyskastere hvorav ca. 40 med fargeveksler. I Oslo Spektrum har lysriggen med årene økt til ca. 350 lyskastere, hvorav brorparten er langt mer avanserte enn de som ble brukt i 1994.
En stor del av økningen i den tekniske produksjonen skyldes at forestillingene filmes for TV og at både kor og stasjonært husorkester medvirker, samt økte krav fra medvirkende aktører og den generelle utviklingen innen teknikk for store forestillinger.


== Aktøroversikt ==


=== 1994–1998 ===


==== 1994 ====


==== 1996 ====
Tema: «Heimevernet 50 år»


==== 1998 ====


=== 2000–2008 ===


==== 2000 ====
Tema: «Oslo 1000 år og Krigsskolen 250 år»


==== 2002 ====


==== 2004 ====
Tema: «Norsk Militær Tattoo 10 år»


==== 2006 ====
Tema: «Hans Majestet Kongens Garde 150 år»


==== 2008 ====
Tema: «UNIFIL 30 år»


==== 2010 ====
Tema: «Veteranene i Forvaret»


=== 2012–2020 ===


==== 2012 ====
Tema: «Militær flygning i Norge 100 år»


==== 2014 ====
Tema: «Grunnlovsjubileet 1814–2014»


==== 2016 ====
Tema: «Veteraner i Forsvaret»


==== 2018 ====
Temaer: «Forsvarets musikk 200 år og norske soldater i FN-tjeneste»


==== 2020 – avlyst ====


== Eksterne lenker ==
Det norske forsvarets nettside om arrangementet Norsk Militær Tattoo Besøkt 5. februar 2021.
Video fra Norsk Militær Tattoo 1996 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2002 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2004 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2006 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2008 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2010 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2012 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2014 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2016 publisert av Forsvarets historiske filmarkiv på YouTube. Besøkt 5. februar 2021.
Video fra Norsk Militær Tattoo 2018 publisert av Forsvarets historiske filmarkiv på YouTube. Besøkt 5. februar 2021.
Digitalprodusert Norsk Militær Tattoo 2020 publisert av Forsvarets historiske filmarkiv på YouTube. Besøkt 5. februar 2021.


== Referanser ==
Informasjon lagt inn i artikkelen i tidsrommet 29.1-6.2.2021, bygger på informasjon i offisielle programmer for Norsk Militær Tattoo i perioden 1994-2018